《题关彦长孤山四照阁》
宋代·郑獬

湖山天下之绝境，群山绕湖千百重。
碧笋四插明镜外，此阁正落明镜中。
绿波一穗扫沙尾，拥门尽是红芙蓉。
清香断处接苍霭，绿萝攀树登高峰。
当轩不置窗与槛，湖光山翠还相通。
侧耳似闻天上语，接手便欲翻长空。
忽疑跃入画屏上，但觉毛发生清风。
光景动荡失天地，直与颢气争雌雄。
君何容易得此处，著意鑱凿由天公。
西湖虽然多佳境，游人到此景遂穷。
昔日郎官退居此，足踏藤履手携筇。
时陪金壶宴亲旧，船飞两楫如归鸿。
溪鱼鲜白玉膏脆，林果红熟燕脂浓。
挥弄清泉倚苍石，当时即是神仙翁。
又况诸子尽奋发，绿袍照烂时相从。
我来登览但叹息，有家不得居江东。
至今此景常入梦，尚有清气留心胸。
屡蒙书尾追拙唱，强临纸札诚难工。
湖山有灵必见笑，便与弃掷无留踪。
直须收拾买邻舍，兄乎异日能相容。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。